Strategické zámery  
činnosti Sociálnej poisťovne

na obdobie rokov 2011 – 2016

február 2011

Strategické zámery činnosti Sociálnej poisťovne

1. Úvod   ..................................................................................................................  3

2. Súčasný stav a podmienky realizácie stratégie   ................................................  3

3. Základné hodnoty a vízia Sociálnej poisťovne   .................................................  5

4. Strategické oblasti a ciele   .................................................................................  5

   4.1. Oblasť kontaktu s klientom   ........................................................................   6

4.2.  	 Oblasť výberu poistného, vymáhanie pohľadávok,
          ekonomika a hospodárenie   .....................................................................................................................   8

4.3.  Oblasť výplaty dávok   ................................................................................  10

4.4.  Oblasť investícií   .......................................................................................   12

4.5.  Oblasť informačných technológií 
        a informačného systému .............................................................................. 12   

   4.6. Oblasť ľudských zdrojov   ............................................................................  13

1. Úvod

	Návrh strategických zámerov Sociálnej poisťovne na roky 2011 – 2016 (ďalej len „stratégia“) je dokument deklarujúci hlavné strategické oblasti rozvoja tejto inštitúcie v časovom horizonte ďalších šiestich rokov. Tento, v poradí už tretí strategický materiál je vypracovaný v zmysle zákona o sociálnom poistení a definuje zásadné strategické zámery a ťažiskové oblasti nového vedenia Sociálnej poisťovne. Pri stanovení jednotlivých strategických cieľov reflektuje súčasné vonkajšie a vnútorné podmienky dané stavom inštitúcie a sociálno-ekonomickou situáciou Slovenskej republiky ako východisko pre možnosti a spôsob výkonu činnosti Sociálnej poisťovne v dlhodobom časovom horizonte.    

	Sociálna poisťovňa ako verejnoprávna inštitúcia bola zriadená v roku 1994. Postupne sa jej pôsobnosť, zameraná na výkon nemocenského poistenia a dôchodkového zabezpečenia občanov, rozširovala. V roku 2002 prevzala od Slovenskej poisťovne, a. s. zákonné poistenie zodpovednosti zamestnávateľov za škodu v dôsledku pracovných úrazov a chorôb z povolania, od roku 2004 zmenené na úrazové poistenie. Na základe  reformy sociálneho systému začala Sociálna poisťovňa popri úrazovom poistení, transformovanom dôchodkovom a nemocenskom poistení vykonávať aj poistenie v nezamestnanosti a garančné poistenie.

	Ďalšie rozširovanie pôsobnosti Sociálnej poisťovne súviselo so vstupom Slovenskej republiky do Európskej únie, kedy začala v rámci výkonu sociálneho poistenia priamo uplatňovať koordinačné nariadenia týkajúce sa sociálneho zabezpečenia. Od roku 2005 plní Sociálna poisťovňa významné úlohy aj v starobnom dôchodkovom sporení, pre ktoré zabezpečuje najmä výber príspevkov, ich postupovanie dôchodkovým správcovským spoločnostiam a registrovanie zmlúv o starobnom dôchodkovom sporení.

2. Súčasný stav a podmienky realizácie stratégie

	Stratégia Sociálnej poisťovne vychádza z analýzy súčasného stavu inštitúcie a zo zámerov jej nového vedenia vykonať potrebné zmeny s cieľom zlepšiť a zefektívniť fungovanie Sociálnej poisťovne. Materiál dôsledne odráža zámery vlády Slovenskej republiky formulované v jej programovom vyhlásení. V oblasti pôsobnosti Sociálnej poisťovne stratégia podporí pripravovanú zásadnú reformu a zjednodušenie odvodového systému, ako aj zjednotenie výberu daní, ciel a odvodov vrátane spoločného ročného zúčtovania dane z príjmu a odvodov a  zjednodušenia a obmedzenia počtu rôznych tlačív a výkazov. 

Analýza súčasného stavu Sociálnej poisťovne  (SWOT analýza) ukázala nasledovné:

SWOT analýza
	W (slabé stránky)	
S (silné stránky)

•	Plošné pokrytie
•	Odhodlanie a pripravenosť k zmenám
•	Jedinečné postavenie inštitúcie v spoločnosti 
•	Špecifická kvalifikácia zamestnancov

O (príležitosti)

•	Využitie pozitívneho očakávania a dôvery
•	Možnosť zmeny názoru verejnosti na SP
•	Spolupráca s exekútormi – pohľadávky
•	Spolupráca s dodávateľmi – efektívnosť
•	Zmena firemnej kultúry
•	Personálna optimalizácia
•	Jednotný výber daní, ciel a odvodov
•	Elektronizácia služieb sociálneho poistenia
•	Transparentná legislatíva
•	Zabránenie zneužívaniu sociálneho systému	•	Proklientsky prístup
•	Byrokratická firemná kultúra
•	Práca s pohľadávkami
•	Predražené dodávky tovarov a služieb
•	Prezamestnanosť
•	Málo jasné a transparentné procesy
•	Neefektívnosť a nepreviazanosť procesov
•	Roztrieštenosť informačných systémov
•	Chýbajúca integračná platforma autonómnych IS
•	Nedostatočná koordinácia procesov v IS
•	Nedostatočná spolupráca organizačných útvarov
•	Priestorová roztrieštenosť ústredia

T (hrozby)
•	Zložitosť a časté zmeny právnych predpisov
•	Nesprávne vnímanie dlhov zdravotníckych zariadení
•	Nedostatočná spolupráca a ústretovosť iných inštitúcií pri riešení spoločných problémov
•	Slabé právne postavenie pri vymáhaní pohľadávok
•	Sťažená obnova ľudských zdrojov (dôchodková sekcia, posudkoví lekári)	

Očakávané, kľúčové zmeny s dopadom na realizáciu stratégie
•	Jednotný výber daní, ciel a odvodov
•	Odvodový bonus
•	Elektronizácia služieb sociálneho poistenia
•	Transparentná legislatíva na účely odstránenia byrokracie, zjednodušenia procesov v sociálnom poistení a zabránenia zneužívaniu sociálneho systému
•	Zvýšenie prepojenia databáz štátnych orgánov a inštitúcií v rámci projektu eGovernement s cieľom operatívneho prístupu k údajom registrov iných orgánov (register občanov, matriky.....)
3. Základné hodnoty a vízia Sociálnej poisťovne

Základné hodnoty Sociálnej poisťovne
•	proklientska orientácia
•	čestnosť
•	efektívnosť a rýchlosť
•	otvorenosť
•	tímová práca

Nulová tolerancia je vyhlásená porušeniu Etického kódexu a korupcii.

Vízia Sociálnej poisťovne
Proklientska verejnoprávna inštitúcia, efektívne vykonávajúca  zákonom  zverené  činnosti.

4. Strategické oblasti a ciele

	Stratégia Sociálnej poisťovne vo svojej realizačnej časti definuje šesť strategických oblastí, ktorými sú

•	kontakt s klientom
•	výber poistného, vymáhanie pohľadávok, ekonomika a hospodárenie 
•	výplata dávok
•	investície
•	informačné technológie a informačný systém Sociálnej poisťovne
•	ľudské zdroje.

	V každej z týchto oblastí sú stanovené jednotlivé strategické ciele, ktoré sú z časového hľadiska v zásade rozdelené na krátkodobé, strednodobé a dlhodobé ciele. Krátkodobé ciele budú realizované v priebehu roka 2011, strednodobé v rokoch 2012 až 2013 a dlhodobé ciele sú orientované na celé obdobie realizácie stratégie a prípadne aj dlhšie. Hlavným zdrojom financovania strategických cieľov je správny fond a v prípade cieľov súvisiacich s informatizáciou sa predpokladá aj financovanie z prostriedkov Európskej únie. 

	Rok 2011 ako prvý rok realizácie stratégie je charakterizovaný ako rok reštrukturalizácie s nasledovnými prioritami  

•	zvýšenie úspešnosti výberu poistného na 99 %
•	zníženie objemu pohľadávok vrátane pohľadávok vzniknutých pred                     1. januárom 2004
•	stanovenie transparentných pravidiel spolupráce s exekútormi
•	riešenie pohľadávok zdravotníckych zariadení
•	zníženie nákladov na činnosť Sociálnej poisťovne
•	definovanie krátkodobej a dlhodobej stratégie IKT
•	optimalizácia počtu a kvalifikačnej štruktúry zamestnancov
•	zlepšovanie obrazu Sociálnej poisťovne vo verejnosti.
 
4.1. 	 Kontakt s klientom

	Sociálna poisťovňa sa dlhodobo profiluje ako proklientsky orientovaná inštitúcia, ktorej prvoradým cieľom sú kvalitné služby jednotlivým skupinám klientov. Úlohou Sociálnej poisťovne je identifikovať potreby klientov, v súlade so zákonom vybaviť ich požiadavky a nároky a tiež ich efektívne, správne a včas informovať o zmenách v zákone o sociálnom poistení a súvisiacich predpisoch, ako aj o výkone činností útvarov Sociálnej poisťovne, o organizačných a ďalších pokynoch a usmerneniach. Základom plnenia tejto úlohy je vzájomný dialóg a dostupné potrebné množstvo informácií.
	
	Zabezpečenie plnenia strategických úloh v oblasti styku s klientom je v podmienkach Sociálnej  poisťovne realizované prostredníctvom týchto komunikačných nástrojov

•	call centrum
•	informačné kancelárie
•	webová stránka Sociálnej poisťovne
•	masovokomunikačné prostriedky 
•	projekty práce s verejnosťou.

4.1.1. Call centrum

	V rámci stratégie Sociálnej poisťovne sa call centrum stane pilierom zlepšenia služieb občanom, pilierom priamej komunikácie Sociálnej poisťovne s verejnosťou. Je  pracoviskom prvého telefonického a elektronického  kontaktu s klientom, čím z marketingového hľadiska výrazne formuje obraz Sociálnej poisťovne v očiach verejnosti. Call centrum je aj významným článkom internej komunikácie Sociálnej poisťovne. Na procese informovania občanov sa poradenstvom, metodickou výučbou zamestnancov call centra a priamou účasťou na vybavení požiadavky  klienta podieľajú všetky odborné útvary Sociálnej poisťovne. Sociálna poisťovňa v záujme zlepšenia telefonických a elektronických služieb pre svojich klientov v krátkodobom časovom horizonte

•	prispôsobí úradné hodiny call centra potrebám klienta
•	skráti lehoty na vybavovanie elektronických požiadaviek a zabezpečí automaticky generovanú odpoveď na mail klienta
•	zabezpečí rovnaký postup vybavovania rovnakého druhu telefonických  požiadaviek klientov v call centre a  pobočkách Sociálnej poisťovne
•	zvýši kvalitu elektronickej poradne Sociálnej poisťovne na webovej stránke
•	zanalyzuje technickú podporu služieb call centra a uvedie do praxe návrhy na  zlepšenie jednotlivých funkcií
•	zanalyzuje vzťah call centra a odborných útvarov Sociálnej poisťovne ústredia a pobočiek a nastaví pravidlá vnútorného komunikovania
•	zabezpečí pravidelné vzdelávanie zamestnancov call centra, definuje ich kompetencie a určí  kritériá hodnotenia ich výkonu
•	zabezpečí pravidelné hodnotenie výkonnosti call centra
•	profiluje call centrum na informačné centrum Sociálnej poisťovne s cieľom vytvorenia širokého komunikačného priestoru Sociálnej poisťovne s verejnosťou
•	zabezpečí prípravu call centra na zavádzanie e-governmentu.

4.1.2. Informačné kancelárie

	Informačné kancelárie v ústredí a na pobočkách zabezpečujú osobný kontakt klientov so zamestnancami Sociálnej poisťovne. Klienti ich vyhľadávajú vtedy, keď potrebujú konzultáciu  pri riešení zložitejších požiadaviek. Informačné kancelárie sú pracoviskami prvého osobného kontaktu, a preto má ich postavenie pri realizácii proklientskej orientácie strategický význam. Na podporu ich činnosti vytýčila Sociálna poisťovňa krátkodobé strategické ciele a pre ich  dosiahnutie

•	rozšíri úradné hodiny
•	zabezpečí distribúciu potrebných informácií
•	zabezpečí bezbariérový prístup
•	zabezpečí jednotný vzhľad informačných kancelárií a jednotné ošatenie ich personálu
•	zvýši úroveň komunikačných zručností zamestnancov

4.1.3. Webová stránka Sociálnej poisťovne

	Významnú komunikačnú a prezentačnú väzbu Sociálnej poisťovne s klientom predstavuje webová stránka Sociálnej poisťovne a on-line časopis Sociálne poistenie. Aby sa webová stránka stala spoľahlivým komunikačným kanálom pri zabezpečovaní služieb klientom, v krátkodobom strategickom horizonte sa zjednoduší jej štruktúra, celkový design, redefinuje a aktualizuje sa jej obsah. Na webovej stránke dostanú prednosť informácie, ktorých priorita sa bude odvíjať od priorít definovaných klientmi Sociálnej poisťovne. 
	
	Informácie o  druhoch poistenia pre jednotlivý  typ klientov budú štruktúrované od základných informácií pre potreby laickej verejnosti až po podrobné informácie pre potreby odbornej verejnosti. Klienti nájdu na webovej stránke Sociálnej poisťovne blogy vedúcich zamestnancov ústredia a pobočiek s možnosťou pridávania reakcií. Osobitný priestor dostanú na webovej stránke informácie o aktivitách pobočiek Sociálnej poisťovne. Sociálna poisťovňa otvorí tiež priestor na hodnotenie servisu Sociálnej poisťovne, na ktorého základe bude pravidelne prijímať opatrenia na zlepšovanie služieb klientom.

	Od januára 2011 nahradila tlačenú podobu časopisu Sociálne poistenie jeho on-line verzia. V krátkodobom časovom horizonte zanikne aj tento formát a nahradí ho spoločný časopis MPSVR SR, ÚPSVR a Sociálnej poisťovne. 

	Okrem zabezpečovania komunikácie s klientom bude webová stránka Sociálnej poisťovne plniť aj úlohu komunikačnej platformy pri internej komunikácii, zabezpečujúcej pravidelný kontakt a informovanosť zamestnancov Sociálnej  poisťovne. Takouto komunikačnou bázou sa stane interný on-line časopis, ktorý ponúkne priestor na výmenu odborných skúseností, komunikovanie spoločných hodnôt zamestnancov SP a posilňovanie tímového ducha, všetko v záujme rovnako  kvalitnej služby klientom na celom území Slovenska.

4.1.4.	Masovokomunikačné prostriedky a médiá

	Osobitnú krátkodobú strategickú úlohu predstavujú masovokomunikačné prostriedky a médiá, ktoré sprostredkujú verejnosti podstatnú časť zásadných rozhodnutí, strategických zámerov a hodnôt Sociálnej poisťovne, ako aj zmeny vo výkone sociálnej politiky štátu. Sociálna poisťovňa bude pravidelne ponúkať aktuálne témy a námety na spracovanie, aby aj touto formou zabezpečila svojmu klientovi čo najväčší objem informácií prostredníctvom centrálnych, ale aj regionálnych médií.

4.1.5.Projekty práce s verejnosťou
	
	Súčasťou komunikačnej stratégie budú osobitné projekty práce s verejnosťou V záujme zlepšenia informovanosti pôjde Sociálna poisťovňa za svojím klientom na webové stránky, na ktorých klient informácie a rady vyhľadáva. Špecialista Sociálnej poisťovne poskytne odborné rady a ponúkne riešenia problémov z oblasti sociálneho poistenia. Sociálna poisťovňa vytvorí aj svoj profil na facebooku.

Bude pokračovať v realizácii vzdelávacích aktivít pre odbornú verejnosť a pripravovať osvetu pre laickú verejnosť. Zabezpečí tiež  koordináciu týchto aktivít v rámci Slovenska. Sociálna poisťovňa pripraví projekt, ktorý bude sledovať vývoj spokojnosti klientov s jej službami.  

4.2. 	Výber poistného, vymáhanie pohľadávok, ekonomika a hospodárenie

	 Krátkodobým prioritným cieľom je implementácia novelizácie zákona účinnej k 1. januáru 2011 vo vzťahu k interným procesom, ako aj klientom Sociálnej poisťovne. Dôjde k zrýchleniu a spružneniu predpisovania poistného. Pobočky budú hodnotené na základe stanovených ukazovateľov. Dôslednejšie bude sledované ukladanie sankcií  klientom, ktorí si voči Sociálnej poisťovni  neplnia odvodové povinnosti.  S cieľom administratívneho spresnenia a zjednodušenia existujúceho odvodového systému pre klientov a aj pre procesy v Sociálnej poisťovni  budú predkladané príslušné legislatívne návrhy.  Do procesu optimalizácie budú začlenené aj údaje požadované od klientov formou rôznych výkazov a tlačív. 

	Sociálna poisťovňa sa bude iniciatívne podieľať na príprave a realizácii procesu zjednotenia výberu daní, ciel a odvodov.

	Základnými princípmi pre zvýšenie úspešnosti vymáhania pohľadávok  budú zrýchlenie procesu a pravidelné hodnotenie zamestnancov a ostatných subjektov zabezpečujúcich vymáhanie pohľadávok základe merateľných ukazovateľov.  Bezprostredným, krátkodobým cieľom je nastavenie spolupráce s exekútormi na dosiahnutie väčšej úspešnosti a prehodnotenie existujúceho spôsobu vymáhania formou mandátnej správy. Osobitná pozornosť bude venovaná zníženiu stavu pohľadávok voči zdravotníckym zariadeniam  s využitím všetkých dostupných metód vymáhania a v odôvodnených prípadoch vrátane exekúcií. Rozdelenie pôsobnosti v oblasti vymáhania medzi pobočkami a ústredím bude priebežne optimalizované. Činnosti vyžadujúce špecifické znalosti napr. reštrukturalizácie budú centralizované. Nevymožiteľné a ťažko vymožiteľné pohľadávky budú priebežne riešené v súlade so zákonom stanovenými postupmi.   Kvôli zlepšeniu právneho rámca vymáhateľnosti pohľadávok budú predkladané príslušné legislatívne návrhy.  

	Nastavenie procesu výberu poistného a vymáhania pohľadávok z hľadiska foriem a investičných  nákladov na informačné technológie  prebehne v súlade s časovým plánom procesu zjednotenia výberu daní, ciel a odvodov, ktorý sa predpokladá na 1. januára 2013.

	Pre špecifickú oblasť výberu poistného a vymáhania pohľadávok bude postupne  zavedený vzdelávací proces zamestnancov s cieľom zlepšenia schopností práce s klientami.
	 
	Rozvoj podporných činností v oblasti ekonomiky bude založený na využívaní existujúcej platformy SAP. Krátkodobou úlohou je centralizácia vybraných ekonomických činností, napr. spracovania miezd a účtovníctva s cieľom zvýšenia efektivity obslužných činností.  Dôraz na zavedenie controllingu v oblasti správneho fondu a základných fondov prispeje k zlepšeniu riadenia organizačných útvarov  a identifikácii možných oblastí pre zlepšenie hospodárenia základných fondov  a využitie správnho fondu. 

	Ďalšími krokmi v stratégii rozvoja tejto oblasti bude postupná elektronizácia spracovania toku dokumentov a interného schvaľovacieho procesu. Bude uskutočnená analýza informačných systémov s cieľom  zjednodušenia a zníženia nákladovosti.  K zníženiu pracnosti procesov prispeje  aj automatizácia výmeny údajov medzi  SAP a ostatnými systémami na spracovanie  výberu a dávkových agend. Pre zvýšenie kvality a včasnosti informácií bude zavedený manažérsky informačný systém. Dlhodobým cieľom je plne elektronický tok externých a interných dát v oblasti ekonomiky. 

	V oblasti verejného obstarávania je bezprostrednou, krátkodobou úlohou kvalitné personálne obsadenie, ktoré spojí zručnosti nákupcov s transparentným prístupom a dôsledným dodržiavaním postupov verejného obstarávania. 	Elektronické aukcie budú používané všade tam, kde je to ekonomicky zmysluplné.  Obstarávanie bude do maximálne možnej miery presunuté z pobočiek na ústredie SP. Ťažiskovými spôsobmi obstarávania budú v strednodobom a v dlhodobom časovom horizonte postupne spoločné riešenia pre viacero subjektov verejnej správy, ktoré zvýšia nákupnú silu  a tým prispejú k získaniu lepších podmienok od dodávateľov  pri zachovaní flexibility spotreby. Postupne budú služby a tovary štandartizované, čím sa dosiahne rýchlejší priebeh a jednoduchšie porovnanie výsledkov procesu verejného obstarávania. V dôsledku postupu racionalizácie v kombinácii s projektom zjednotenia daní ciel a odvodov, bude dochádzať k zníženiu potrieb na rozsah používaných nehnuteľností. Tento vývoj bude podporený efektívnym procesom využitia alebo odpredaja nadbytočného majetku. 
	Počet zamestnancov bude ovplyvnený vnútornými opatreniami na zvýšenie efektívnosti práce SP, ktoré sa najviac prejavia v priebehu rokov 2011 a 2012. V roku 2012 a 2013 bude počet zamestnancov upravený, vzhľadom na presunutie výberu poistného a vymáhania na budúce finančné úrady. 

           Náklady na správny fond kopírujú vývoj jeho hlavnej súčasti, a to mzdových nákladov, kde je priemerný predpoklad nárastu vo výške 4 % ročne.  V roku 2013 je zarátaný jednorazový vplyv nákladov súvisiacich s personálnym riešením  prechodu výberu poistného a vymáhania na budúce finančné úrady. Do rozpočtu správneho fondu nie sú zahrnuté náklady na ostatné dopady zjednotenia ciel daní a odvodov, v oblasti prevádzkovej a informačných technológií, a to z dôvodu nemožnosti ich kvantifikácie v čase prípravy stratégie. 

Základné údaje	2009	2010	2011	2012	2013	2014	2015	2016	
Počet zamestnancov ku koncu roka	5 880	5 863	5 263	4 920	3 420	3 400	3 300	3 000	
Výdavky správneho fondu ( v tis. eur )	146 882	128 263	119 303	111 711	116 687	80 923	82 679	80 852	

4.3. Výplata dávok

	Výplata dávok je dominantnou oblasťou, ktorej prostredníctvom je klientmi vnímaná nielen úroveň ich zabezpečenia, ale aj kvalita služieb poskytovaných Sociálnou poisťovňou. Základným cieľom v tejto oblasti je preto zrýchliť konanie o dávkach, t. j. skrátiť lehoty, v ktorých bude rozhodnuté o nároku a tým čo možno v najkratšom čase zabezpečiť klientovi príjem pri vzniku zákonom stanovenej sociálnej udalosti a zefektívniť toto konanie. S tým cieľom v oblasti dôchodkového poistenia krátkodobou prioritnou úlohou bude vykonanie
•	detailnej analýzy pracovných procesov a vybraných pracovných činností pri výkone dôchodkovej agendy so zameraním na odstránenie úzkych miest a rozšírenie ich automatizácie a racionalizáciu
•	rozšírenie a doplnenie funkcionality informatickej podpory pri rozhodovaní o nároku na dôchodkovú dávku, na jej výplatu podľa medzinárodných predpisov a na výkon zrážok z dôchodkových dávok
•	príprava projektu presunu časti prípravy rozhodovacieho procesu na pobočky Sociálnej poisťovne
	Ťažiskovou úlohou v oblasti dôchodkového poistenia bude v strednodobom horizonte rozšírenie elektronizácie procesov a vytvorenie elektronického dávkového spisu.

	Pre ďalšie skvalitňovanie služieb klientom má rozhodujúci význam aj elektronizácia nemocenského poistenia, úrazového poistenia, poistenia v nezamestnanosti a garančného poistenia, ako aj lekárskych posudkových činností.
 
	Cieľom elektronizácie nemocenského poistenia a lekárskej posudkovej činnosti je úplné odstránenie komunikácie klientov Sociálnej poisťovne (poistenci, zamestnávatelia, ošetrujúci lekár) so Sociálnou poisťovňou v papierovej forme a postupný prechod na výlučne elektronickú komunikáciu.  

	Elektronizáciou nemocenského poistenia, úrazového poistenia, poistenia v nezamestnanosti, garančného poistenia a lekárskej posudkovej činnosti sa
•	zjednoduší komunikácia účastníkov systému (poistenec, lekár, zamestnávateľ a Sociálna poisťovňa)
•	minimalizuje administratívne zaťaženie klientov 
•	zjednodušia interné administratívne procesy 
•	zníži finančná náročnosť administratívnych činností v Sociálnej poisťovni 
•	zvýši kvalita vstupných a výstupných údajov systému
•	eliminujú prípady zneužívania systému.

	Aj keď nie všetky procesy v dávkovej agende možno riešiť automatizovane, zapracovaním chýbajúcich funkcionalít do jednotlivých APV dôjde k  zjednodušeniu výkonu dávkovej agendy. Zvýšením miery prepojenia databáz informačných systémov jednotlivých organizačných útvarov a ich využívaním sa skvalitnia, zjednodušia a urýchlia pracovné procesy pri výplate dávok a klientom odpadnú povinnosti viacnásobného preukazovania údajov už raz získaných Sociálnou poisťovňou. 

	Jedným z nevyhnutných predpokladov úspešnej realizácie stratégie je transparentná legislatíva podporujúca znižovanie byrokracie, zjednodušenie procesov v sociálnom poistení a zabránenie zneužívania sociálneho systému. S tým cieľom budú predkladané príslušné legislatívne návrhy.

	Ďalšie strategické úlohy Sociálnej poisťovne v oblasti výplaty dávok súvisia so spoluprácou medzi inštitúciami štátov Európskej únie a zjednocovaním postupov pri riešení praktických otázok spojených s aplikáciou koordinačných nariadení Európskej únie. Vyšší stupeň koordinácie sa pritom bude vyžadovať nielen na úrovni Sociálnej poisťovne, ale aj vo vzťahu k Ministerstvu práce, sociálnych vecí a rodiny Slovenskej republiky a k spolupracujúcim inštitúciám v jednotlivých štátoch Európskej únie. 

4.4.  Investície

	V oblasti investičného rozvoja bude vedenie Sociálnej poisťovne implementovať zásadu proklientskej organizácie s cieľom zvýšiť úroveň riadenia procesov a komunikácie nielen smerom ku klientovi, ale aj do vnútra organizácie.  

	Krátkodobé ciele  sa zameriavajú na  zvýšenie komfortu klienta na pobočkách a vysunutých pracoviskách Sociálnej poisťovne, zníženie decentralizácie budov ústredia a na zvýšenie využitia vlastného nehnuteľného majetku. Pre uľahčenie styku s klientom sa zriadia dve nové klientske centrá v pobočkách Sociálnej poisťovne Košice a Topoľčany a zlepšia sa podmienky pre osoby s obmedzenou schopnosťou pohybu a orientácie. V strednodobom horizonte bude cieľom úzko spolupracovať s orgánmi štátnej správy využívaním, resp. dobudovaním spoločných klientskych centier. Z pohľadu zvýšenia efektívnosti  procesov a zníženia nákladovosti bude ďalším cieľom centralizácia budov ústredia SP v Bratislave. V dlhodobom horizonte bude cieľom vytvorenie komplexu budovy ústredia a archívov SP a v spolupráci s orgánmi štátnej správy aj optimalizácia územného členenia pobočiek Sociálnej poisťovne.  

4.5. Informačné technológie a informačný systém 

	Strategické zámery rozvoja IS SP nadväzujú na celkovú stratégiu rozvoja inštitúcie a na racionalizáciu procesov výkonu jednotlivých agend sociálneho poistenia. Pre ich realizáciu bude nevyhnutné podrobiť analýze súčasné procesy najmä vo väzbe na kvalitu, efektívnosť a rýchlosť uspokojovania zákonných nárokov klientov pri rešpektovaní zásad

•	znižovať administratívnu zaťaženosť klientov 
•	presadzovať proaktívny prístup
•	znižovať vnútornú administratívnu zaťaženosť inštitúcie a tým aj náklady na výkon sociálneho poistenia
•	zvýšiť mieru automatizácie výkonu pri znížení počtu zamestnancov.

Dlhodobými a koncepčnými strategickými cieľmi pritom sú

•	integrácia aplikačných modulov IS SP medzi sebou a na prierezové dátové zdroje prostredníctvom realizácie systému Centrálnej správy subjektov sociálneho poistenia a systému jednotného výberu poistného ako základných prierezových systémov a dátových zdrojov

•	obnova aplikačných modulov IS DP inováciou systému podporujúceho výkon dôchodkového poistenia v nadväznosti na racionalizáciu jeho súčasných procesov
•	rozširovanie elektronickej komunikácie a automatizácie procesov výkonu  sociálneho poistenia a starobného dôchodkového sporenia
•	technologická stabilizácia prevádzkovaného prostredia IS SP, spoľahlivosť  a  bezpečnosť systémov realizáciou konceptu zriadenia Centra náhradného spracovania.

	Pri rešpektovaní vyššie uvedených zásad bude rozvoj IS SP zameraný najmä na nasledovné strategické ciele

•	realizovať elektronizáciu a automatizáciu výkonu sociálneho poistenia, čo vytvorí predpoklady pre zrýchlenie konania, vyššiu efektivitu a nižšie náklady (najmä z pohľadu zníženia počtu zamestnancov)
•	zabezpečiť vnútornú integráciu systémov
•	prepojiť IS SP na referenčné registre verejnej správy s cieľom minimalizácie predkladania potvrdení a dokumentov od klienta (napr. elektronicky získať údaje o rodnom liste z registrov ministerstva vnútra, údaje o PN z registrov zdravotníctva ...)
•	elektronicky poskytovať údaje z IS SP spolupracujúcim inštitúciám s cieľom minimalizovať požiadavky klientov SP na vydávanie potvrdení  o ich postavení v rámci systému sociálneho poistenia
•	štandardizovať elektronické formuláre pre komunikáciu s klientmi (prijatie formulára od klienta / sprístupnenie formulára s požadovanými informáciami klientovi)
•	archivovať prijaté elektronické formuláre v centrálnom úložisku (dokument manažment systém) vrátane služieb registratúry
•	smerovať a doručovať elektronické dokumenty vo forme dátovej vety do príslušného produkčného systému
•	zabezpečiť informovanie používateľov a klientov o aktuálnych zmenách formou notifikácie
•	vytvoriť osobnú schránku klienta
•	zabezpečiť podporu pre používanie elektronického podpisu
•	zabezpečiť proces technologickej a vecnej modernizácie IS DP, pričom zameriavať sa najmä na
•	elektronizáciu služieb pri získavaní vstupných údajov (realizácia elektronického dávkového spisu klienta, dôraz na elektronické spracovanie nárokových podkladov, ako  sú evidenčný list dôchodkového poistenia, potvrdenia o dobách ...)
•	racionalizáciu súčasných procesov výkonu dôchodkového poistenia.

4.6. Ľudské zdroje

	Ľudské zdroje sú hlavným prostriedkom dosahovania strategických cieľov . V oblasti sociálneho poistenia uskutočňuje Sociálna poisťovňa špecifické činnosti vyžadujúce odborné vedomosti, ktoré v súčasnosti nezabezpečuje žiadna vzdelávacia inštitúcia. Hlavný dôraz pri získaní odbornej spôsobilosti je preto kladený na praktickú prípravu, ktorá nie je vykonateľná mimo Sociálnej poisťovne.
  
	V rámci personálnej práce sa pozornosť orientuje na dosiahnutie efektívnosti a systémového prístupu vo všetkých oblastiach činnosti s cieľom dosiahnutia optimálnej úrovne

•	personálneho plánovania a nákladov na ľudské zdroje
•	pracovnej výkonnosti a produktivity práce zamestnancov
•	zvyšovania odbornej spôsobilosti zamestnancov
•	súčinnosti všetkých subjektov personálneho manažmentu.

	Hlavný strategický cieľ Sociálnej poisťovne v oblasti riadenia ľudských zdrojov je teda  efektívny a systémový rozvoj ľudských zdrojov a ľudského potenciálu, ako aj rozvoj kvality pracovného prostredia, čím rozumieme

•	permanentné zosúlaďovanie požiadaviek na kvalifikačnú štruktúru potrebnú pre výkon činností Sociálnej poisťovne s disponibilnými ľudskými zdrojmi
•	zvyšovanie kvality pracovnej sily prostredníctvom vzdelávania zamestnancov, zvyšovaním ich odbornej úrovne, zvyšovaním počítačových zručností, a aj vzdelávanie vedúcich zamestnancov v manažérskych zručnostiach
•	budovanie systému motivácie a odmeňovania (motivačného mzdového systému) 
•	posilňovanie vzájomných vzťahov a podporovanie tímovej práce.

	Tento hlavný strategický cieľ je možné realizovať v troch etapách, v ktorých sú definované krátkodobé ciele, ktorými budú

•	racionalizácia činností a optimalizácia počtu zamestnancov ústredia a pobočiek Sociálnej poisťovne vo väzbe na hospodárnosť a nákladovosť v prvom kroku vo väzbe na zabezpečenie tzv. obslužných činností;  optimalizácia počtu zamestnancov viazaných na výkon sa zrealizuje v nadväznosti na procesnú analýzu.
•	návrh a implementácia nového mzdového poriadku Sociálnej poisťovne, ktorého zámerom je zvýšenie motivácie zamestnancov Sociálnej poisťovne
•	pokračujúce vzdelávanie zamestnancov Sociálnej poisťovne v oblasti kontaktu a komunikácie s klientom
•	skvalitnenie systému vzdelávania zamestnancov Sociálnej poisťovne s cieľom kontinuálne zabezpečiť odbornú prípravu všetkých zamestnancov na výkon jednotlivých činností

strednodobé ciele

•	optimalizácia počtu zamestnancov na základe analýzy procesov a v nadväznosti na proces zjednotenia výberu daní, ciel a odvodov, ktorý sa predpokladá od 1. januára 2013.
•	zavedenie e-learningovej formy vzdelávania pre zamestnancov Sociálnej poisťovne vo vybraných oblastiach
•	vypracovanie kompetenčných modelov pre všetky pracovné pozície
•	pokračovanie vzdelávania zamestnancov so zreteľom na priority a stratégiu Sociálnej poisťovne 
a nakoniec dlhodobé ciele 
•	procesne orientovaná organizačná štruktúra
•	trvalé udržiavanie mechanizmov a postupov odborného a osobnostného rozvoja a vzdelávania zamestnancov s cieľom motivovania a stotožnenia sa zamestnancov s inštitúciou.